1.

suosittaa assosiaatiosopimuksesta parhaillaan käytävien neuvottelujen yhteydessä neuvostolle, komissiolle ja Euroopan ulkosuhdehallinnolle, että a) otetaan EU:n osallistumisen ja Moldovan tasavallan kanssa meneillään olevien neuvottelujen perustaksi se kanta, että näkymä EU:n jäsenyydestä, Euroopan unionista tehdyn sopimuksen 49 artikla mukaan lukien, jonka olisi kuljettava käsi kädessä rakenteellisten uudistusten toteuttamisen kanssa, on sekä arvokas vipuvoima uudistusten toteuttamisessa että välttämätön katalysaattori yleisön tuen saamiseksi näille uudistuksille; b) sovelletaan suhteissa Moldovan tasavaltaan "anna enemmän, saa enemmän" -periaatetta ja eriyttämisen periaatetta perustuen Moldovan tasavallan omiin ansioihin ja saavutuksiin viimeisten kahden vuoden aikana; c) pidetään myönteisenä sitä, että Moldovan tasavalta on tehnyt assosiaatiosopimuksesta parhaillaan käytävissä neuvotteluissa vakaasti ja enenevässä määrin yhteistyötä eri osa-alueilla, kuten ulko- ja turvallisuuspolitiikan, energiayhteistyön, ihmisoikeuksien ja kaupan aloilla, minkä seurauksena neuvottelut on saatu useimmilla osa-alueilla päätökseen onnistuneesti ja oikea-aikaisesti; d) toteutetaan tarvittavat toimet sen varmistamiseksi, että neuvotteluja Moldovan tasavallan kanssa jatketaan nykyiseen tasaiseen tahtiin ja että tätä varten tehostetaan jatkuvaa vuoropuhelua kaikkien puolueiden kanssa ja edistetään puolueiden välistä vuoropuhelua Moldovan tasavallassa ottaen huomioon, että valtion sisäinen poliittinen vakaus on olennainen edellytys uudistusprosessin jatkamiselle; e) varmistetaan, että assosiaatiosopimus on kattava ja tulevaisuuteen suuntautuva kehys, jonka puitteissa suhteita Moldovan tasavaltaan voidaan tulevina vuosina kehittää edelleen; f) ymmärretään jäsenvaltioiden yhteisen ja koordinoidun tuen, kuten Moldovan tasavallan ystävien ryhmän toiminnan, valtava vaikutus; g) tehostetaan toimia kestävän ratkaisun löytämiseksi Transnistrian konfliktiin ja pyritään tätä varten osallistumaan vahvemmin ja suoremmin Transnistrian konfliktin poliittiseen ratkaisemiseen Moldovan tasavallan alueellisen koskemattomuuden periaatteen mukaisesti sekä hyväksytään luottamusta lisääviä toimia, kuten jälleenrakennusohjelmien yhteinen määrittäminen ja ihmisten välisten yhteyksien edistäminen, ja pyritään vahvistamaan kansalaisyhteiskuntaa ja kulttuurivaihtoa, ottaen huomioon, ettei konflikti varsinaisesti näy tällä hetkellä Transnistrian alueella; h) varmistetaan, että EU:n ennakoivaan rooliin 5 + 2-neuvotteluissa myönnetään riittävästi resursseja etenkin EU:n erityisedustajan toimeksiannon päätyttyä; i) kehotetaan Venäjän federaatiota käynnistämään rakentavampia ja tulossuuntautuneempia toimia neuvottelujen edistämiseksi ja edellytysten luomiseksi kestävälle ja kokonaisvaltaiselle konfliktin ratkaisulle; j) varmistetaan, että Transnistrian alue, joka on erottamaton osa Moldovan tasavaltaa, kuuluu assosiaatiosopimuksen ja erityisesti pitkälle menevän ja laaja-alaisen vapaakauppa-alueen soveltamisalan ja vaikutusten piiriin; k) toteutetaan tarvittavat toimet Moldovan tasavallan tukemiseksi niiden viisumivapautta koskevien ehtojen täyttämisessä, jotka olisi täytettävä mieluiten ennen assosiaatiosopimuksen tekemistä; l) annetaan Moldovan tasavallan kansalaisille tietoa assosiaatiosopimuksesta ja viisumivapautta koskevasta toimintasuunnitelmasta, jotta heidät saadaan tukemaan uudistusohjelmaa; m) varmistetaan, että pitkälle menevää ja laaja-alaista vapaakauppa-aluetta koskevat neuvottelut aloitetaan vuoden 2011 loppuun mennessä ja että samanaikaisesti arvioidaan pitkälle menevän ja laaja-alaisen vapaakauppa-alueen vaikutusta Moldovan talouteen sekä sen sosiaalisia ja ympäristövaikutuksia; n) pidetään myönteisenä EU:n laatiman, kauppaa koskevien keskeisten suositusten täytäntöönpanoon liittyvän toimintasuunnitelman hyväksymistä ja käynnistetään viipymättä Moldovan tasavallan kanssa neuvottelut pitkälle menevästä ja laaja-alaisesta vapaakauppa-alueesta assosiaatiosopimuksen olennaisena osana, jotta voidaan edistää Moldovan tasavallan täysipainoista poliittista ja taloudellista yhdentymistä EU:hun ja jotta Moldovan tasavalta voi houkutella ulkomaisia investointeja ja lisätä tuotantoaan päästäkseen eroon riippuvaisuudestaan rahalähetyksistä ja siirtyäkseen vientivetoiseen ja kilpailukykyiseen markkinatalouteen, mutta myönnetään kuitenkin, että Moldovan tasavallan olisi ensin osoitettava, että sillä on riittävä kyky mukauttaa oikeus- ja talousrakenteensa kaupan yhdentämistä EU:n kanssa koskeviin vaatimuksiin; o) laaditaan pitkälle menevää ja laaja-alaista vapaakauppa-aluetta koskeville neuvotteluille kunnianhimoiset ja oikeudenmukaiset neuvottelutavoitteet, joissa keskitytään kahdenvälisen kaupan ja investointien esteiden, kuten teknisten, terveydellisten ja kasvinsuojelullisten normien oikeudellisten ja sääntelyä koskevien eroavaisuuksien aiheuttamien esteiden, poistamiseen sekä jäljellä oleviin Moldovan rahoitusjärjestelmää ja kilpailulainsäädäntöä koskeviin toimiin; pidetään tältä osin myönteisenä edistystä, jota Moldovan tasavalta on jo saavuttanut yhtiölainsäädännön, kuluttajansuojan, tullin, taloudellisen vuoropuhelun, rahoituspalvelujen, julkisen talouden hoidon ja energiayhteistyön alalla, joita käsitellään assosiaatiosopimuksesta EU:n kanssa käytävissä neuvotteluissa; p) lisätään tukea Moldovan tasavallalle, jotta se voi parantaa kilpailukykyään ja näin hyötyä pitkälle menevän ja laaja-alaisen vapaakauppa-alueen mahdollisista eduista; q) korostetaan Moldovan tasavallan tarvetta jatkaa edelleen maan sisäisiä uudistuksia, jotka edistävät yritys- ja investointi-ilmapiiriä, sekä ratkaista talous- ja kauppasuhteita EU:n kanssa hankaloittavia sisäisiä asioita, kuten sen, että maalla ei ole presidenttiä, sekä Transnistriaa koskevan kiistan; r) painostetaan ja samalla tuetaan edelleen voimakkaasti Moldovan viranomaisia, jotta ne lujittaisivat uudistuksia ja saavuttaisivat näkyvää edistystä korruption torjunnassa sekä kansalaisten hyödyksi koituvassa oikeus-, syyttäjä- ja poliisilaitoksen uudistuksessa; s) autetaan Moldovan viranomaisia edistymään konkreettisesti lainvalvontaelinten harjoittaman huonon kohtelun ja kidutuksen poistamisessa; t) korostetaan assosiaatiosopimuksessa oikeusvaltion, hyvän hallinnon ja korruption torjunnan merkitystä sekä tuetaan edelleen oikeuslaitoksen uudistusta yhtenä painopistealueista; välitetään Moldovan hallitukselle viesti siitä, että olisi erittäin suotavaa jatkaa jo käynnissä olevaa täysimääräistä, avointa ja puolueetonta tutkintaa huhtikuun 2009 tapahtumista; u) sisällytetään assosiaatiosopimukseen ihmisoikeuksien suojelua ja edistämistä koskevia vakiomuotoisia ehdollisuuslausekkeita, jotka vastaavat tiukimpia kansainvälisiä ja eurooppalaisia normeja, perustuvat EU:n ja Moldovan tasavallan ihmisoikeuksia koskevaan vuoropuheluun ja hyödyntävät täysin Euroopan neuvoston ja Etyjin kehystä, sekä kannustetaan Moldovan viranomaisia edistämään kansallisiin vähemmistöihin kuuluvien henkilöiden oikeuksia Euroopan neuvoston kansallisten vähemmistöjen suojelua koskevan puiteyleissopimuksen ja Euroopan unionin perusoikeuskirjan mukaisesti; v) kannustetaan Moldovan viranomaisia antamaan kokonaisvaltaista ja tehokasta syrjinnän vastaista lainsäädäntöä EU:n lainsäädännön ja EU:n perusoikeuskirjan hengen ja kirjaimen mukaisesti – tällaiseen lainsäädäntöön olisi muun muassa sisällyttävä säädöksiä sukupuoliseen suuntautumiseen perustuvan syrjinnän kieltämisestä; tuetaan suvaitsemattomuuden ja syrjinnän vastaisten koulutusohjelmien vakiinnuttamista sekä tuetaan kansalaisyhteiskunnan työtä keskinäisen kunnioituksen ja ymmärryksen edistämisessä sekä perheissä, yhteisöissä, kouluissa ja sosiaalisissa yhteyksissä esiintyvän suvaitsemattomuuden kitkemisessä; w) varmistetaan, että vapaan median arvojen edistäminen pysyy Moldovan tasavallan kanssa parhaillaan käytävien neuvottelujen ensisijaisena teemana ja rohkaistaan Moldovan viranomaisia vahvistamaan ja tukemaan riippumattomia tiedotusvälineitä, varmistamaan julkisten tiedotusvälineiden puolueettomuus ja edistämään moniarvoista mediaympäristöä, joka lisää päätöksentekoprosessien avoimuutta; kannustetaan Moldovan viranomaisia varmistamaan, että kaikki vastuulliset media-alan toimijat noudattavat EU:n tiedostusvälineiden vapautta ja moniarvoisuutta koskevia vaatimuksia; x) kannustetaan komissiota tukemaan uusmedian alan kehittämistä ja antamaan teknistä tukea Moldovan tasavallan laajakaistaisten internetyhteyksien kehittämiseksi; y) kannustetaan Moldovan viranomaisia sitoutumaan lujemmin julkisen talouden avoimeen hoitoon ja julkisia hankintoja koskevan lainsäädännön parantamiseen, jotta varmistetaan hyvä hallinto, parempi tilivelvollisuus, yhtäläiset mahdollisuudet ja reilu kilpailu; z) pannaan merkille Moldovan tasavallalle vuonna 2008 myönnettyjen yksipuolisten tullietuuksien myönteinen vaikutus maan vientiin; pahoitellaan, että osapuolten soveltamien normien erot ovat vaikeuttaneet etuuksien käyttöä; pidetään mielessä, että Moldovan tasavallan on jatkossakin tuettava nopeampaa talouskehitystä sekä yhdentymistä EU:hun; aa) korostetaan avoimen liiketoimintaympäristön ja asianmukaisen sääntelyuudistuksen tarvetta ulkomaisten suorien investointien houkuttelemiseksi; ab) painotetaan assosiaatiosopimuksessa tekijänoikeuslainsäädännön täytäntöönpanon ja voimaansaattamisen merkitystä tällä hetkellä kukoistava piratismi ja väärentäminen huomioon ottaen; ac) ryhdytään Moldovan tasavallan osallistumisesta yhteisön ohjelmiin ja virastoihin tehdyn Moldovan tasavallan ja EU:n kumppanuus- ja yhteistyösopimuksen pöytäkirjan pohjalta konkreettisiin toimiin, jotka olisi otettava huomioon assosiaatiosopimuksessa; ad) sisällytetään assosiaatiosopimukseen ympäristöä koskevat tiukimmat vaatimukset, kun otetaan huomioon muun muassa Moldovan tasavallan osallistuminen Tonavan aluetta koskevaan strategiaan, ja vaaditaan uudenaikaistamaan merkittäviä teollisuuslaitoksia, kuten Dnestrin oikealla rannalla sijaitsevat teollisuuslaitokset; otetaan jatkossakin huomioon Mustanmeren alueen alueellisen yhteistyön merkitys ja se, miten tärkeää on Moldovan tasavallan aktiivinen osallistuminen tällä alueella EU:n politiikkoihin, mahdollinen Mustaamerta koskeva EU:n strategia mukaan lukien; ae) tutkitaan Chișinăun ja Tiraspolin välisen rautatieyhteyden uudelleenavaamisen merkitys talouskehitykselle huomioon ottaen, mitkä lisätoimet ovat tarpeen, jotta voidaan parantaa julkista liikennettä ja varmistaa saumaton tavaraliikenne maan halki, ja voisiko EU:n rajavalvonnan avustusoperaatiosta Moldovan ja Ukrainan rajalla (EUBAM) olla lisäapua; af) tuetaan Moldovan ja Ukrainan välisen rajan merkitsemistä kokonaan ja tutkitaan mahdollisuutta jatkaa EUBAMin päättymässä olevaa toimeksiantoa; ag) varmistetaan, että Moldovan viranomaiset ryhtyvät konkreettisiin toimiin salakuljetustavaran kauppaamisen ehkäisemiseksi valtion sisällä; ah) edistetään energia-alan lisäuudistuksia, joilla pyritään vahvistamaan Moldovan tasavallan energiavarmuutta erityisesti edistämällä energian säästöä ja energiatehokkuutta sekä uusiutuvia energialähteitä, monipuolistamalla infrastruktuuria ja lisäämällä Moldovan tasavallan osallistumista EU:n alueellisiin hankkeisiin ja vähentämällä energiakustannuksia, jotka pitävät inflaation korkeana; ai) avustetaan Moldovan viranomaisia niiden pyrkimyksissä liittää Moldovan energiaverkko Manner-Euroopan yhteenliitettyyn sähköverkkoon; aj) kannustetaan ja tuetaan Moldovan viranomaisia vastaamaan väestön tarpeisiin, sillä 34,5 prosenttia maan väestöstä elää absoluuttisessa tai äärimmäisessä köyhyydessä; pyritään ottamaan tämä todellisuus paremmin huomioon EU:n avussa Moldovan tasavallalle ja kohdentamaan sen ohjelmat vastaavasti; ak) varmistetaan, että taloudellinen elpyminen näkyy työpaikkojen luomisena ja että Moldovan tasavalta lähentyy edelleen EU:n normeja työllisyyspolitiikan alalla, syrjimättömyys sekä työterveys- ja turvallisuus mukaan lukien; al) korostetaan Moldovan viranomaisille ilmaliikennepalvelujen vapauttamisen tarvetta, sillä tällä olisi merkittävä vaikutus Moldovan yhteiskunnan liikkuvuuteen; am) korostetaan myönteisiä usean maan aloitteita, joita on pantu vireille osana itäistä kumppanuutta, erityisesti uutta kokonaisvaltaista instituutioiden kehittämisohjelmaa ja tulliyhteistyötoimia; an) annetaan Moldovan tasavallalle riittävästi rahoitustukea ja teknistä tukea, jotta se voi täyttää assosiaatiosopimusta koskevista neuvotteluista ja sopimuksen täysimääräisestä täytäntöönpanosta johtuvat sitoumuksensa, jatkamalla kokonaisvaltaisia instituutioiden kehittämisohjelmia ja varmistamalla, että tämä tavoite otetaan huomioon EU:n rahoitusohjelmissa; ao) lisätään EU:n tukea ja asiantuntemusta kansalaisyhteiskunnan järjestöille Moldovan tasavallassa, jotta ne voivat taata hallituksen toteuttamien uudistusten ja sen tekemien sitoumusten sisäisen seurannan ja paremman tilivelvollisuuden; ap) sisällytetään assosiaatiosopimukseen selkeitä kriteerejä sen täytäntöönpanosta ja määrätään seurantamekanismeista, kuten Euroopan parlamentille annettavista määräaikaiskertomuksista; aq) kehotetaan Moldovan tasavaltaa käsittelevää EU:n korkean tason neuvoa-antavaa ryhmää raportoimaan Euroopan parlamentille toiminnastaan säännöllisesti; ar) rohkaistaan syventämään yhteistyötä itäisen kumppanuuden maiden kanssa ja välillä sekä tiedottamaan säännöllisesti Euroopan parlamentille yhteistyön edistymisestä; as) kuullaan Euroopan parlamenttia parlamentaarista yhteistyötä koskevista järjestelyistä; at) kannustetaan EU:n neuvotteluryhmää jatkamaan hyvää yhteistyötä Euroopan parlamentin kanssa ja antamaan edistymisestä jatkuvaa palautetta SEUT-sopimuksen 218 artiklan 10 kohdan mukaisesti, jossa määrätään, että parlamentille tiedotetaan välittömästi ja täysimääräisesti menettelyn kaikissa vaiheissa;